  Майя Бывальцева Вотка тыметлэсь ярдурзэ но Пётр Чайковсикйлэн музей-усадьбаеныз ульчаез выльдон ужъёсты нырысь-валысь 225 миллион 400 сюрс манет тыр дунъязы. Та ӵектосъёсты быдэстыны кулэ быдӟым крезьгурчилэн вордскем шаераз туристъёс понна умой луонлыкъёс кылдытон понна. Иворъёсъя «Удмуртия» агентстволэн корреспондентэзлы со сярысь вераз элькунысь лулчеберетъя но туризмъя министр Владимир Соловьёв. «Ӵектос умой дунъет басьтӥз, милем дурбасьтӥзы, инвестици ӵектосъёсъя резервлэн реестраз пыртӥзы. Кыӵе ке улосвыл аслэсьтыззэ быдэстэмлэсь палэнскиз ке, ми вуоно арын коньдон басьтыны быгатомы. Со федерал коньдонэ (225 миллион 400 сюрс манет — ред.) тыметлэсь ярдурзэ но музей-усадьба интыяськем ульчаез выльдон, карез утялтон пыре. Коньдон ас дыраз висъямын луоз, но со туннэ нуналлэн ужпумез ӧвӧл. Со сяна, элкун но нимаз инвесторъёс коньдон сётозы», — вераз Владимир Соловьёв. Коньдонэз кутыны кулэ Вотка тыметлэсь историен герӟаськем люкетсэ выльдыны («Якорь» сипелет дорысен Соборной площадь дорозь но Соборной площадьысен Берёзовской завливозь), озы ик Петр Чайковский ульчаез тупатъяны но отысь ярдур котырез утялтыны. Ужъёслы ӵектос лэсьтэмын, дуныз чотамын но кун эскерон ортчытэмын ни. Со сяна, кластер улсын 2017–2018 аръёслы туристъёсты пумитаны луонлыкъёс кылдытонъя 11 инвестици ӵектосъёс дасямын, оглом 560 миллион манет тыр. Со куас базаез, «Октябрь» кинотеатрез но Овчинниковлэсь юртсэ выльдон; гурезьысь куасэн нискыланъя Sky park огъет, яхт-клуб, Пётр Чайковский парк, «Прованс» парк-отель, «Лира» кафе, кунокуаос пуктон; куноослы «Жемчужина» юрт но туризмъя «Камские дали» огъет. Тодэ вайытом, 2016-тӥ арын 11-тӥ коньывуонэ туризмъя но шутэтсконъя «Чайковский» кластерез кылдытонъя ӵектосэн «Развитие внутреннего и въездного туризма в Российской Федерации (2011–2018 годы)» нимысьтыз федерал программаез азинтонъя Координаци кенешлэн пумиськоназ тодматӥзы. Со конкурс пыр потӥз но программалэн инвестициосъя валтӥсь ӵектосъёсыныз резерве пыртэмын. Программалэн ужрадъёсыныз спиоске шедиз ке, сое азьланяз быдэстон вылысь эскерозы. Нялтас вераса, крезьгурчилэн Воткаысь вордскем юртэз (туннэ — буре ваёнъя  но архитектурая «П. И. Чайковскийлэнмузей-усадьбаез») Удмуртиын туристъёс понна тужгес синмаськымон инты. 2015-тӥ арын быдӟым крезьгурчилэн вордскемез дырысен 175 ар тырмонэз пусъён ужрадъёсы гинэ отчы 29 сюрс 600 туристъёс вуылӥзы. Тегъёс: Туризм Удмуртия Чайковский Лулчеберетъянотуризмъяминистерство Вотка ВладимирСоловьёв Удмуртиысьтуризм  